《题蹴鞠图》
清代·师范

尺幅淋漓足生意，写出开宝年间事。开宝君臣好身手，政平间间共游戏。

笑语声疑闻九天，祥云护衣日照地。绝技宁输曹子桓，余风直到宣和帝。

黄袍一加十国净，玉斧偶挥六诏弃。笼行虎步果英物，兄终弟及留秘记。

半部书传赵韩王，双圈眼识党太尉。惟石暨楚皆可儿，回军都与陈桥议。

散锦团花极飞扬，赶星捉月分向背。头筹夺得争欢呼，幺䯢亦可关神器。

君不见，一球起，一球落，两旁观者俱不弱。五朝八姓如弈棋，仓卒李鸦连郭雀。

习劳宁厌筋力痡，投石超乘终嫌粗。须眉顾盼森欲活，媲美成周《无逸图》。

作者简介：（1751—1811）云南赵州人，字荔扉。乾隆三十六年举人。任安徽望江知县。荒年报重灾，请赈，遭上司驳斥，范反复力争，终于得准。在官八年，以病解任，卒于官舍。有《金华山樵集》。